Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 48/14/8806	Košice, 28.2.2014
EEČ : 2-65-85-2014

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 156 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
    Okresnému úradu XXXXX – okolie

Dňa 19.01.2014 okolo 04.00 hod. v kúpeľni rodinného domu č. 467 v obci Ruskov, okres XXXXX - okolie pod vplyvom alkoholu fyzicky napadol svoju manželku XXXXX tým spôsobom, že  po tom, ako od nej žiadal, aby sa mu priznala, že ho podvádza, jej vytrhol z ruky mobilný telefón, chytil ju za vlasy a hlavu jej udieral o obkladačky a následne ju začal biť rukami po celom tele a neustále jej opakoval, aby sa mu priznala, pričom sa poškodená snažila ujsť na terasu domu, kde ju dolapil a priviedol naspäť do domu, kde ju už fyzicky nenapádal, spôsobiac jej zranenia, a to pohmoždenie hlavy v temeno -  spánkovej oblasti vpravo, krvné podliatiny okolo ľavého oka a rúk a podvrtnutie krčnej chrbtice s predbežnou dobou práceneschopnosti do 14 dní, pričom  skráteným vyšetrovaním bola zistená doba liečenia a práceneschopnosti v trvaní  6 - 7 dní ( do 7 dní).

lebo  výsledky skráteného vyšetrovania  preukazujú, že nejde o trestný čin, ale ide o skutok, ktorý by mohol byť priestupkom

Odôvodnenie:
Uznesením povereného príslušníka Obvodného oddelenia PZ v Bohdanovciach  sp. zn. ČVS:ORP-85/BO-KS-2014 z 19.01.2014 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX za prečin ublíženia na zdraví podľa § 156 ods. 1, ods. 2 písm. a) Trestného zákona, ktorého sa mal dopustiť na tom skutkovom základe, ako je to vyššie uvedené.
      
    Po skončení skráteného  vyšetrovania poverený príslušník PZ d¨ľa 20.02.2014 predložil  vyšetrovací spis s návrhom na postúpenie veci podľa § 214 ods. 1 Trestného poriadku.

    Preskúmaním  vyšetrovacieho  spisu  bolo  zistené, že  návrh na tento postup má    oporu vo výsledkoch skráteného vyšetrovania.

    Poverený príslušník PZ začal trestné stíhanie a súčasne vzniesol obvinenie Ing. Liškovi  na základe trestného oznámenia  poškodenej a predbežnej lekárskej správy.

    Z výpovede obvineného vyplýva, že tento využil svoje právo  v zmysle § 34 ods. 1 Trestného poriadku a ku skutku, ktorý je predmetom uznesenia o začatí trestného stíhania a vznesení obvinenia, nevypovedal.

    Poškodená vo svojej výpovedi podrobne opísala skutkový priebeh. Vypovedala, akým spôsobom ju obvinený fyzicky napadol, ako aj ku skutočnostiam, ktoré predchádzali samotnému skutku. Taktiež uviedla, že obvinený je chorobne žiarlivý a má niekedy nekontrolovateľné stavy, ktoré vzápätí oľutuje.

    Z výpovedí svedkov XXXXX a XXXXX vyplýva, že neboli  svedkami predmetného skutku.

    Zo znaleckého posudku z odboru zdravotníctva vyplýva, že poškodená utrpela pomliaždenie v temeno - spánkovej oblasti hlavy vpravo, krvné podliatiny okolo ľavého oka, pomliaždenie sánky, podvrtnutie krčnej chrbtice, krvné podliatiny v oblasti ľavého lakťa a pravého predlaktia a ľahké pomliaždenie brušnej dutiny. Z medicínskeho hľadiska ide o ľahké zranenie s dobou liečenia a pracovnej neschopnosti 6 - 7 dní ( do 7 dní). Obmedzenie obvyklého spôsobu života poškodenej trvalo v rovnako 6 - 7 dní ( do 7 dní ). Poškodená bola práceschopná od 25.01.2014. Na prípadnom dlhšom trvaní liečenia poškodenej po uplynutí 6 - 7 dní sa podieľajú aj ďalšie faktory nemajúce bezprostrednú súvislosť so zranením a poškodením tkanív krku dňa  19.01.2014. Ku vzniku zranení poškodenej mohlo dôjsť tak, ako to poškodená uvádza vo svojej výpovedi.

    Zo znaleckého posudku z odboru psychológie okrem iného  vyplýva, že celkovou diagnostikou neboli u obvineného v osobnostných prejavoch a testovej projekcii zaznamenané sklony k týraniu, zneužívaniu osobnej prevahy ani iné sklony ku ubližovaniu slabším osobám.
     
    Prečinu ublíženia na zdraví podľa § 156 ods. 1 Trestného zákona sa dopustí ten, kto inému úmyselne ublíži na zdraví. 

     Podľa § 123 ods. 2 Trestného zákona ublížením na zdraví sa na účely tohto zákona rozumie také poškodenie zdravia iného, ktoré si objektívne vyžiadalo lekárske vyšetrenie, ošetrenie alebo liečenie, počas ktorého bol nie iba na krátky čas sťažený obvyklý spôsob života poškodeného. 

     Pod pojmom nie na krátky čas sa rozumie doba okolo 7 dní.

    Zo záverov znaleckého posudku vyplýva, že táto doba je 6 ( pre páchateľa činu najpriaznivejšia) - do 7 dní.

    Táto skutočnosť svedčí o tom, že konaním obvineného neboli naplnené pojmové znaku skutkovej podstaty prečinu ublíženia na zdraví podľa § 156 ods. 1, ods. 2 písm. a) Trestného zákona. 

    Skutok obvineného možno posudzovať ako priestupok, na prejednanie ktorého  je vecne a miestne príslušný Okresný úrad XXXXX - okolie.
	
     Podľa § 214 ods. 1 Trestného poriadku prokurátor alebo policajt postúpi inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.

    Poukazujúc na vyššie uvedené som rozhodla tak, ako sa to konštatuje vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Rybovičová
prokurátorka